Diari Oficial de la Generalitat Valenciana


Sumari del DOGV 8498, del 04-03-2019 (2019/2124)

DECRET 25/2019, de 22 de febrer, del Consell, de creació del Consell Assessor de Pesca i Aqüicultura de la Comunitat Valenciana.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2019/02/22/25/dof/vci/html**

### Dades del document

Número de DOGV
:   8498

Data del DOGV
:   04-03-2019

Secció del DOGV
:   I. DISPOSICIONS GENERALS

Número del document
:   2019/2124


Data del document
:   22-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * regulació de la caça
    * legislació
    * reglament intern
    * indústria pesquera
    * administració regional
    * caça
    * regulació de la pesca

DECRET 25/2019, de 22 de febrer, del Consell, de creació del Consell Assessor de Pesca i Aqüicultura de la Comunitat Valenciana. [2019/2124]  
PREÀMBUL  
  
La Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana, reconeix la posició important del sector pesquer en l'economia valenciana i d'altres activitats emergents, com l'aqüicultura; aquestes activitats han de desenvolupar-se de forma sostenible, amb visió de futur i garantint la preservació del medi on es desenvolupen i dels recursos que exploten.  
  
En el títol X preveu la creació del Consell Assessor de Pesca i Aqüicultura de la Comunitat Valenciana configurat com a òrgan col·legiat permanent, interdisciplinari i de participació per a l'assessorament i consulta de tots els assumptes que li siguen sotmesos pel conseller o consellera competent en matèria de pesca i aqüicultura, especialment sobre els projectes de disposicions normatives en matèria de pesca i aqüicultura.  
Per tot això, en aquesta norma es crea el Consell Assessor de Pesca i Aqüicultura de la Comunitat Valenciana, i es regula el seu règim de constitució i funcionament que compleix els principis de necessitat, eficàcia, proporcionalitat, seguretat jurídica i transparència previstos en l'article 129 de la Llei 39/2015, d'1 d'octubre, del procediment administratiu comú de les administracions públiques. Es tracta d'un òrgan de participació del sector en les decisions sectorials fonamentals que l'Administració adopte i especialment de les normes que s'aproven en matèria de pesca i aqüicultura. Amb la seua actuació es pretén una major eficàcia en la producció normativa per comptar amb la informació de la realitat que proporcionen els subjectes implicats. En regular el seu funcionament es proporciona un marc clar i eficaç d'actuació que respecta el principi de jerarquia normativa i seguretat jurídica.  
  
Així mateix, en tractar-se d'un òrgan consultiu, el decret regula per mandat legal normes mínimes de funcionament com la necessitat de reunir-se almenys una vegada a l'any i la possible creació de comissions de treball, i permet que la resta de les normes de funcionament les adopte el ple del Consell Assessor, tot això, sense perjudici del sotmetiment a allò que es disposa en el títol preliminar, capítol II, secció tercera, «Òrgans col·legiats de les diferents administracions públiques», de la Llei 40/2015, d'1 d'octubre, de règim jurídic del sector públic.  
Aquesta disposició està inclosa en el Pla normatiu de l'Administració de la Generalitat per a 2019.  
D'acord amb els articles 18.f i 43 de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, i oït el Consell Jurídic Consultiu de la comunitat Valenciana, amb la deliberació prèvia del Consell, en la reunió del 22 de febrer de 2019,  
  
  
DECRETE  
  
Article 1. Constitució i adscripció orgànica  
1. Es crea el Consell Assessor de Pesca Marítima i Aqüicultura de la Comunitat Valenciana i se regula la seua composició, funcions i règim de funcionament, de conformitat amb el que s'estableix amb l'article 68 de la Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana.  
2. El Consell Assessor de Pesca i Aqüicultura de la Comunitat Valenciana és un òrgan col·legiat permanent, interdisciplinari i de participació, per a l'assessorament i consulta, adscrit a la conselleria competent en matèria de pesca marítima i aqüicultura.  
3. L'àmbit d'actuació del Consell Assessor de Pesca Marítima i Aqüicultura serà la Comunitat Valenciana.  
  
Article 2. Funcions  
El Consell Assessor de Pesca i Aqüicultura de la Comunitat Valenciana tindrà com a funcions:  
1. Assessorar a l'Administració de la Generalitat en les matèries de pesca marítima i aqüicultura, en tots els assumptes que li siguen sotmesos per la persona titular de la conselleria competent en matèria de pesca marítima i aqüicultura.  
2. Informar sobre els projectes de disposicions legislatives i reglamentàries en matèria de pesca marítima i aqüicultura, quan li siguen sotmesos a consulta.  
3. L'emissió d'informes que, amb caràcter facultatiu, puguen ser-li sol·licitats en relació amb actuacions de l'administració que, pel seu contingut o rellevància, puguen incidir en el sector pesquer o aqüícola.  
  
  
Article 3. Composició  
1. El Consell Assessor de Pesca i Aqüicultura de la Comunitat Valenciana tindrà una composició preferentment paritària, i procurarà en la mesura que siga possible la presència equilibrada de dones i homes; estarà compost per les persones que ostenten la presidència, vicepresidència, la secretaria i les vocalies:  
a) La Presidència del Consell assessor correspon a la persona titular de la conselleria competent en matèria de pesca marítima i aqüicultura.  
  
b) La Vicepresidència del Consell Assessor correspon a la persona titular de la direcció general competent en matèria de pesca marítima i aqüicultura.  
c) La Secretaria del Consell Assessor correspon a la persona que ocupe la Subdirecció General competent en pesca marítima i aqüicultura.  
d) Les vocalies, nomenades per la persona a la qual corresponga la Presidència del Consell Assessor de Pesca i Aqüicultura de la Comunitat Valenciana, seran:  
1r. Una persona representant de Coincopesca (Comissió Interfederativa de Confraries de Pescadors de la Comunitat Valenciana).  
2n. Una persona representant de cada Federació Provincial de Confraries de Pescadors.  
3r. Una persona representant de les organitzacions de productors de productes de la pesca i de l'aqüicultura de la Comunitat Valenciana.  
4t. Una persona representant de les empreses d'aqüicultura de la Comunitat Valenciana.  
5é. Una persona representant del sector de la transformació de productes de la pesca de la Comunitat Valenciana.  
6é. Una persona representant del sector de la comercialització de productes de la pesca i de l'aqüicultura de la Comunitat Valenciana.  
7é. Una persona representant de les universitats de la Comunitat Valenciana en les quals s'impartisca formació relacionada amb la pesca i l'aqüicultura.  
8é. Una persona representant de l'Institut d'Ecologia Litoral.  
9é. Una persona representant de la Federació Valenciana de Pesca Recreativa.  
Aquest òrgan es reunirà, com a mínim, una vegada a l'any i totes aquelles ocasions que siguen necessàries per a abordar assumptes extraordinaris.  
2. Podran participar en les reunions del Consell Assessor, quan la naturalesa dels assumptes a tractar ho requerisca i, en tot cas, a convocatòria de la Presidència, persones representants dels ajuntaments de la Comunitat Valenciana, a través de la Federació Valenciana de Municipis i Províncies; dels sindicats de treballadors més representatius; dels col·legis professionals; de les associacions de protecció de la naturalesa, i de les organitzacions de consumidors i usuaris. Aquests ho faran en qualitat de perits o experts en les matèries a tractar.  
3. Podran participar en les reunions del Consell Assessor, quan la naturalesa dels assumptes a tractar ho requerisca i, en tot cas, a convocatòria de la Presidència, representants d'altres conselleries de la Generalitat.  
  
Article 4. Funcions de la Presidència  
1. La persona titular de la Presidència del Consell Assessor de Pesca i Aqüicultura de la Comunitat Valenciana exercirà les funcions següents:  
  
a) Exercir la representació del Consell Assessor.  
b) Acordar la convocatòria de les sessions ordinàries i extraordinàries, i la fixació de l'ordre del dia.  
c) Presidir les sessions i moderar el desenvolupament dels debats.  
d) Dirimir amb el seu vot els empats.  
e) Visar les actes i certificacions dels acords del Consell Assessor.  
  
f) Exercir les altres funcions que siguen inherents a la seua condició de titular de la Presidència del Consell Assessor.  
2. En cas de vacant, absència, malaltia o una altra causa legal, la persona titular de la Presidència serà substituïda per la persona titular de la Vicepresidència i, si no n'hi ha, pel membre de més antiguitat o edat, entre els seus components, preferentment el que tinga condició femenina, i, si escau, com a segon criteri, la persona més antiga.  
  
Article 5. Vocalies  
1. Les persones que accedisquen a una vocalia, que no tinguen la seua condició en funció del càrrec, seran nomenades per un període de tres anys, renovables per un altre període d'igual duració. El nomenament dels consellers o conselleres el realitzarà la Presidència del Consell, a proposta de les entitats representades.  
2. Les persones que ostenten una vocalia cessaran per qualsevol de les causes següents:  
- Renúncia.  
- A petició de l'entitat que l'ha proposada.  
  
Article 6. Secretaria  
La persona titular de la Secretaria serà responsable del suport tècnic administratiu. Tindrà les funcions següents:  
a) Tramitar les convocatòries de sessions del Consell Assessor de Pesca i Aqüicultura de la Comunitat Valenciana per ordre de la persona titular de la conselleria competent en matèria de pesca i aqüicultura.  
b) Redactar les actes de les sessions i els acords adoptats.  
c) Donar trasllat dels informes sol·licitats.  
d) Comunicar les resolucions i altres notificacions que calguen.  
  
e) Responsabilitzar-se de l'arxiu, registre de la documentació i altres serveis similars que siguen necessaris.  
f) Assistir la Presidència en l'exercici de les seues funcions.  
g) Assegurar el compliment de la legislació vigent.  
h) Altres funcions que es determinen en el reglament de règim intern, i aquelles altres inherents a la seua condició de titular de la Secretaria.  
  
Article 7. Funcionament  
1. El Consell Assessor de Pesca i Aqüicultura de la Comunitat Valenciana funcionarà d'acord amb el seu reglament de règim intern, que haurà d'aprovar-se pel ple del Consell Assessor, en un termini no superior a 9 mesos des de la seua constitució, on s'establirà la periodicitat de les seues reunions, que haurà de ser, almenys, anual. Sense perjudici del que es disposa en aquest decret i del que es regula en el seu reglament de règim intern, ajustarà el seu funcionament a allò que es disposa en el títol preliminar, capítol II, secció tercera «Òrgans col·legiats de les diferents administracions públiques», de la Llei 40/2015, d'1 d'octubre, de règim jurídic del sector públic.  
2. Aquest Consell Assessor podrà acordar la creació de comissions de treball, per a l'estudi de temes concrets. Així mateix, podrà nomenar persones consultores o assessores externes que col·laboren en la seua condició d'expertes en les seues àrees específiques de coneixement. Aquestes expertes actuaran, amb veu però sense vot, en les reunions del Consell Assessor, siga en ple o en comissió.  
3. El termini màxim per a la constitució inicial del Consell Assessor serà de tres mesos comptats a partir de l'entrada en vigor d'aquest decret.  
  
  
DISPOSICIÓ ADDICIONAL  
  
Única. Incidència pressupostària  
El compliment i desenvolupament d'aquest decret no podrà tindre cap incidència en la dotació dels capítols de despesa assignats a la conselleria competent en matèria de pesca marítima i, en tot cas, les despeses hauran de ser ateses amb els seus mitjans materials i personals.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en aquest decret.  
  
  
DISPOSICIONS FINALS  
  
Primera. Desenvolupament i execució  
Queda facultada la persona titular de la conselleria amb competències en matèria de pesca marítima per a dictar totes les disposicions que calguen per al desenvolupament i aplicació d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
Alacant, 22 de febrer de 2019  
  
El president de la Generalitat,  
XIMO PUIG I FERRER  
  
Consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI